**ELŐTERJESZTÉS**

**Szombathely Megyei Jogú Város Közgyűlésének 2022. április 28-i ülésére**

**Javaslat önkormányzati tulajdonú gazdasági társaságokkal kapcsolatos döntések meghozatalára**

I./ A Szombathelyi Képző Központ Nonprofit Kft könyvvizsgálójának megválasztása /1. sz. melléklet/

A Szombathelyi Képző Központ Nonprofit Kft könyvvizsgálójának, Kövesdi Anitának 2022. május 31. napjáig tart a határozott idejű megbízási szerződése. A Kft. a 260/2021. (XII.21.) Kgy. számú határozat szerint 2022. július 1. napjától beolvadással egyesül az AGORA Savaria Nonprofit Kft.-vel. A záró beszámolót elfogadása előtt a könyvvizsgálónak véleményezni kell.

A fentiek miatt szükséges Kövesdi Anita könyvvizsgáló asszony megbízási szerződésének 2022. június 30. napjáig történő meghosszabbítása.

II./ SZOVA Szombathelyi Vagyonhasznosító és Városgazdálkodási Nonprofit Zrt. 2022. évi üzleti tervének elfogadása /2. sz. melléklet/

A társaság üzleti tervében összességében több száz milliós költségnövekedéssel számol, amelynek oka, hogy az önkormányzatokra és az önkormányzati gazdasági társaságokra vonatkozó jogszabályok megakadályozzák, hogy a növekvő költségek beépítésre kerüljenek a szolgáltatások áraiba.

A társaság költségeinek emelkedése már 2021-ben megkezdődött, valamint az áremelési tilalom is sújtotta a társaságot, ezért a hagyományos városgazdálkodási szolgáltatásokból származó eredmény a korábbi 200 millió forint körüli nyereségről nullára csökkent. 2022-ben ez a tendencia fokozódik, a társaság azzal számol, hogy a tevékenységek üzemi eredménye 250-300 millió forint közötti veszteség lesz.

A fő problémát nem az eredmény, hanem a likviditás megőrzése jelenti.

A társaság a fizetőképesség megőrzéséhez az alábbi feltételeket látja szükségesnek:

* jelzáloggal nem terhelt ingatlanok értékesítése
* az önkormányzati ingatlankezelés finanszírozásának felülvizsgálata
* Aréna Savaria bérleti díjának rendezése
* hulladékszállítási alvállalkozói díj emelése.

A munkavállalók megtartása érdekében a minimálbér emelkedéséhez hasonló mértékű, 20 %-os béremelést javasol a társaság, a fizikai állomány számára 2022. január 1-től, a szellemi foglalkozású munkavállalók számára 2022. április 1-től. A béremelés a társaság igazgatóira nem vonatkozik.

A Közgyűlés a 108/2022. (III.31.) Kgy. sz. határozatával a társaság folyamatos működésének biztosítása érdekében a béremelést, az alvállalkozói díj emelését, valamint a beruházási keretet már jóváhagyta.

A társaság 2022. évre 4,712 milliárd forint árbevétellel, 153.622 eFt üzemi nyereséggel és 128.022 eFt adózás előtti nyereséggel kalkulál.

A társaság felügyelőbizottságának és igazgatóságának határozata az ülésen kerül ismertetésre.

III./ A SZOVA Nonprofit Zrt. tulajdonában lévő Szombathely, Boglárka utca 2. alatti irodaépület bérleti szerződéseinek jóváhagyása /3. sz. melléklet/

2021. októberében befejeződött a Modern Városok Program támogatásából finanszírozott közszolgáltatói telephely irodaépületének kivitelezése. Az épület használatba vételi engedélyét 2022. február 14-én kapta meg a társaság és február végén az irodai alkalmazottak jelentős része át is költözött.

A 77/2016. (II.25.) Kgy. sz. határozatban a Közgyűlés felkérte a SZOVA Nonprofit Zrt. vezérigazgatóját, hogy az új telephelyen elhelyezésre kerülő gazdasági társaságokkal kötendő bérleti szerződés tervezetét a projekt befejezését követően készítse el és terjessze a Közgyűlés elé jóváhagyásra.

A SZOVA Nonprofit Zrt. elkészítette a Szombathelyi Távhőszolgáltató Kft.-vel, a SZOMHULL Nonprofit Kft.-vel és a SZOMPARK Kft.-vel kötendő bérleti szerződések tervezetét, amelyek az előterjesztés mellékletei. Tekintettel arra, hogy a telephely a devizakötvényből finanszírozott ingatlanon került felépítésre, a bérleti díjat a törlesztési kötelezettséghez igazodva svájci frank alapon javasolja meghatározni a társaság.

IV./ SZOMHULL Szombathelyi Hulladékgazdálkodási Közszolgáltató Nonprofit Kft. 2022. évi üzleti tervének elfogadása /4. sz. melléklet/

A társaság egyetlen bevételi forrása az NHKV Zrt. által fizetett szolgáltatási díj, amely négy részletben érkezik a társaság számlájára. Ez az összeg nem fedezi a költségeket, ezért szükség van félévkor díjkompenzációs igény benyújtására. A társaság költségeinek 90 %-át a SZOVA Nonprofit Zrt. részére fizetett alvállalkozói díj teszi ki, ezen felül üzemanyag, karbantartási és javítási, bérleti díj és személyi jellegű költségek merülnek fel.

A Kft. tevékenységi köreihez tartozó engedélyek közül a minősítési osztályra vonatkozóan, a Pest Megyei Kormányhivatal által kiadott „minősítési engedély” idén szeptemberben lejár. Az engedély meghosszabbításának átfutási ideje több hónapot vesz igénybe, ezért tavasz folyamán a hosszabbítási eljárást el kell indítani. Emellett a működés fő kritériuma a „megfelelőségi vélemény” megléte, amelyre vonatkozóan a Kft. a szükséges dokumentumokat előkészítette, és a Magyar Energetikai és Közmű-szabályozási Hivatal honlapján azokat az online felület megnyílását követően feltölti.

Tekintettel arra, hogy az adózott eredményt befolyásoló tényező lesz az utolsó negyedév alapdíja és a második féléves díjkompenzáció tényleges összege, a nettó árbevétel tervezésekor a Kft. az optimálisan várható adatokat vette alapul. Ez alapján a társaság 1.348.085 eFt árbevételt, 1.480 eFt egyéb bevételt tervez, 1.364.549 eFt kiadás mellett, amellyel a 2022. évre tervezett adózott eredménye -14.968 eFt veszteség.

A társaság felügyelőbizottságának határozata az ülésen kerül ismertetésre.

V./ SZOVA Szállodaüzemeltető Kft. 2022. évi üzleti tervének elfogadása /5. sz. melléklet/

A szállodaépítési projekt megvalósítása a finanszírozási forrás hiánya miatt jelen pillanatban továbbra is bizonytalan. Az elkészült tervek hasznosítása és a projekt megvalósítása érdekében 2021. decemberében a Közgyűlés felhatalmazta a társaság ügyvezetőjét arra, hogy külső befektetőt keressen a beruházás folytatásához.

A társaság összeállított egy rövid, a projekt fő jellemzőit és a befektetési lehetőséget tartalmazó brossurát, amely nyomdai úton került előállításra. Ezt a Service 4YOU Zrt. szakmai kapcsolatait felhasználva informális úton próbálja eljuttatni a lehetséges érdeklődőkhöz a társaság.

Az értékesítési dokumentáció előállítására, konferenciákon való részvételre, hirdetésekre, a lehetséges befektetőkkel történő kapcsolatfelvételre az üzleti tervben 1 millió forint költséggel számol a társaság.

A társaság bevétellel nem számolhat, ezért üzemi szinten a költségekkel azonos összegű, 1.525 ezer forint vesztesége várható. A szálloda tervezési költségeinek fedezetére a SZOVA Nonprofit Zrt. 2019-ben 75 millió forint tagi kölcsönt nyújtott a Kft.-nek. A kölcsön kamata évente tőkésítésre kerül, a tőkésített kamatokkal növelt egyenlege 2021. december 31-én 76.880 eFt volt.

A tagi kölcsön kamatának mértéke a BUBOR kamatlábhoz kötött. Az infláció és a jegybanki kamatok növekedése miatt a BUBOR kamatláb is jelentős mértékben emelkedett, ezért a társaságnak nyújtott tagi kölcsön kamata is növekszik. 2022-ben éves átlagban 6 %-os kamatlábbal és 4.560 eFt kamatköltséggel számol a társaság.

A SZOVA Szállodaüzemeltető Kft. tervezett adózott eredménye így 6.085 ezer forint veszteség.

A társaság felügyelőbizottságának határozata az ülésen kerül ismertetésre.

VI./ SZOVA-Projekt Kft. 2022. évi üzleti tervének elfogadása /6. sz. melléklet/

A társaság 2021. évi feladata a SZOVA Nonprofit Zrt. tulajdonában lévő Széll Kálmán utca 24. – Kisfaludy Sándor utca 37-41. alatti ingatlanegyüttes fejlesztésére kidolgozott elképzelés megvalósítási lehetőségének vizsgálata és a konkrét megvalósítási koncepció kidolgozása volt.

A SZOVA Nonprofit Zrt. által elkészíttetett tervek szerint a két telken összesen 23 lakás, három irodahelyiség, valamint gépkocsitárolók kerülnének kialakításra. Az építési engedély és a részletes kiviteli tervek rendelkezésre állnak és a jelenlegi épületek bontási tervei is elkészültek – vagyis a beruházás műszaki előkészítése befejeződött.

A jelenlegi feltételek között a társaság célravezetőbbnek tartja azt a lehetőséget, hogy nem csak vállalkozóktól kér indikatív árajánlatokat, hanem megfelelő tapasztalattal rendelkező szakértőt, szakértőket is bevon a kiviteli tervek beárazásába. A projekt előkészítésbe bevont szakértők a pillanatnyi árak alapján árazzák be a tételeket, ezért egy olyan kalkulációs modellt kívánnak kialakítani, amely lehetővé teszi a szakértők által készített költségvetés(ek) indexálását, az áremelkedések figyelembe vételét.

2022-ben az a társaság célja, hogy a Széll Kálmán utca 24. – Kisfaludy utca 37. ingatlanon tervezett lakásépítés és a Welther Károly utca – Nádasdy utcában tervezett idősek otthona projektek jövőjét illetően megalapozott döntéselőkészítő anyagokat állítson össze arra vonatkozóan, hogy a projektek gazdaságosan megvalósíthatók-e, ha igen, akkor milyen feltételrendszer szükséges ehhez.

A Széll Kálmán utca – Kisfaludy utca és a Welther Károly utca – Nádasdy utca projektek kiviteli tervei árazásának szakértői költségét előzetesen 2 millió forintra becsüli a társaság. Emellett a társaság működésével kapcsolatos adminisztratív kiadások – könyvelés és könyvvizsgálat, bankköltségek – merülnek majd fel. Ezek tervezett összege 500 ezer forint. Ennek megfelelően a SZOVA-Projekt Kft. 2022. évi tervezett eredménye 2.500 ezer forint veszteség.

A társaság felügyelőbizottságának határozata az ülésen kerül ismertetésre.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2022. április 21.**

**/: Dr. Nemény András :/**

**I.**

**Határozati javaslat**

**........../2022. (IV.28.) Kgy. sz. határozat**

Szombathely Megyei Jogú Város Közgyűlése a Szombathelyi Képző Központ Nonprofit Kft. könyvvizsgálójának - az ügyvezetés felügyelőbizottság egyetértésével tett javaslata alapján - Kövesdi Anita Erzsébetet (adószám: 74547849-1-38, nyilvántartási szám: 51172488, MKVK engedélyszám: 004914, cím: 9742 Salköveskút, Petőfi u. 40/A.) 2022. június 1. napjától 2022. június 30. napjáig terjedő határozott időtartamra 30.000 Ft + ÁFA/hónap díjazás ellenében megválasztja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Bálint András, a társaság ügyvezetője)

**Határidő:** azonnal

**II.**

**Határozati javaslat**

**........../2022. (IV.28.) Kgy. sz. határozat**

1. Szombathely Megyei Jogú Város Közgyűlése a SZOVA Szombathelyi Vagyonhasznosító és Városgazdálkodási Nonprofit Zrt. 2022. évi üzleti tervét 4,712 milliárd forint árbevétellel, 153.622 eFt üzemi nyereséggel és 128.022 eFt adózás előtti eredménnyel jóváhagyja.
2. A Közgyűlés tudomásul veszi, hogy a társaság tervezett adózás előtti eredménye nem tartalmazza a devizakötvény átértékeléséből keletkező árfolyamkülönbözet összegét.
3. A Közgyűlés felkéri a polgármestert, hogy vizsgálja meg annak lehetőségét, hogy az önkormányzati ingatlanok kezeléséért a SZOVA Nonprofit Zrt.-nek fizetendő szolgáltatási díj 2023-tól önálló tételként szerepeljen a város költségvetésében.
4. A Közgyűlés felkéri a polgármestert, hogy vizsgálja meg a Szombathelyi Sportközpont és Sportiskola Nonprofit Kft. által az Aréna Savaria sportcsarnok használatáért a SZOVA Nonprofit Zrt.-nek fizetendő éves bérleti díj 55 millió Ft + ÁFA összegre történő emelésének és az ehhez szükséges fedezet biztosításának lehetőségét 2022. július 1-től.
5. A Közgyűlés felkéri a SZOVA Nonprofit Zrt. vezérigazgatóját, hogy felkészülve a díjemelési tilalom feloldására, dolgozza ki a társaság szolgáltatási díjainak emelésére vonatkozó javaslatot és a szükséges döntéseket terjessze a társaság Igazgatósága és a Közgyűlés elé, valamint tájékoztassa a Közgyűlést a tervezett díjemelés várható hatásáról.
6. A Közgyűlés felhatalmazza a SZOVA Nonprofit Zrt. vezérigazgatóját, hogy egyeztetést kezdeményezzen az OTP Bankkal a devizakötvény biztosítéki rendszerének felülvizsgálatára vonatkozóan.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Dr. Németh Gábor, a társaság vezérigazgatója)

**Határidő:** azonnal

**III.**

**Határozati javaslat**

**........../2022. (IV.28.) Kgy. sz. határozat**

Szombathely Megyei Jogú Város Közgyűlése megtárgyalta a SZOVA Nonprofit Zrt. és a Szombathelyi Távhőszolgáltató Kft; a SZOVA Nonprofit Zrt. és a SZOMHULL Nonprofit Kft.; a SZOVA Nonprofit Zrt. és a SZOMPARK Kft. között a Boglárka utca 2. szám alatti új irodaépület vonatkozásában kötendő bérleti szerződések tervezetét és azokat az előterjesztés 3. sz. melléklete szerinti tartalommal jóváhagyja, egyúttal felhatalmazza a SZOVA Nonprofit Zrt. Igazgatóságának elnökét és a társaságok ügyvezetőit a bérleti szerződések aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a társaság vezérigazgatója)

**Határidő:** azonnal

**IV.**

**Határozati javaslat**

**........../2022. (IV.28.) Kgy. sz. határozat**

Szombathely Megyei Jogú Város Közgyűlése a SZOMHULL Szombathelyi Hulladékgazdálkodási Közszolgáltató Nonprofit Kft. 2022. évi üzleti tervét -14.968 eFt tervezett adózott eredménnyel, veszteséggel jóváhagyásra javasolja a taggyűlésnek.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Taoufik Roland, a társaság ügyvezetője)

**Határidő:** azonnal

**V.**

**Határozati javaslat**

**........../2022. (IV.28.) Kgy. sz. határozat**

1. Szombathely Megyei Jogú Város Közgyűlése a SZOVA Szállodaüzemeltető Kft. 2022. évi üzleti tervét -6.085 eFt tervezett adózott eredménnyel, veszteséggel jóváhagyásra javasolja a taggyűlésnek, egyúttal felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.
2. A Közgyűlés javasolja a taggyűlésnek, kérje fel a SZOVA Szállodaüzemeltető Kft. ügyvezetőjét, hogy a szálloda projekt értékesítési folyamatáról tájékoztassa a Közgyűlést és a taggyűlést, valamint terjessze elő a rendezvényközpont megvalósításának koncepcióját.

A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Németh Gábor, a társaság ügyvezetője)

**Határidő:** azonnal

**VI.**

**Határozati javaslat**

**........../2022. (IV. 28.) Kgy. sz. határozat**

Szombathely Megyei Jogú Város Közgyűlése a SZOVA Projekt Kft. 2022. évi üzleti tervét -2.500 eFt veszteséggel jóváhagyásra javasolja a taggyűlésnek.

A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Dr. Németh Gábor, a társaság ügyvezetője)

**Határidő:** azonnal